Military Wives bring hulde aan soldate se gesinne | Plectrum
Film Internasionaal Nuus
Military Wives bring hulde aan soldate se gesinne
February 20, 2020 February 20, 2020 Plectrum film, filmfinity, military wives
As flieks soos Calendar Girls en The Full Monty op jou lys van gunstelinge is, gaan jy beslis mal wees oor regisseur Peter Cattaneo se nuutste film, Military Wives, wat oor ’n maand op plaaslike skerms begin draai.
Met dié projek het hy dit weereens reggekry om die ware verhaal van gewone vroue – wat onverwags bekendheid verwerf – te omskep in ’n warm, humoristiese en inspirerende rolprent.
Millitary Wives vertel die storie van ’n groep vroue wat ’n reusesukses maak van iets wat veronderstel was om ’n terapeutiese stokperdjie te wees. Die draaiboek, geskryf deur Rosanne Flynn en Rachel Tunnard, bring hulde aan vroue wat saamstaan en draai om die pogings van soldate se vroue om hulle gemoedere te lig wanneer hulle mans gaan oorlog maak.
“Daar is baie oorlogflieks, maar jy sien nooit wat met die gesinne gebeur wat agterbly nie,” verduidelik Cattaneo. “Hierdie rolprent bring hulde aan die vroue en meisies wat agtergelaat word. Wanneer die lewe moeilik raak, is dit soms nodig om saam te lag net om te oorleef. Hierdie is ’n eerlike verhaal oor mense wat daarvan hou om mekaar te laat lag. Dit gaan oor menslikheid en mense kan baie snaaks wees.”
Military Wives is gebaseer op die ware verhaal van die koormeester, Gareth Malone, wat in 2011 ’n groep vroue onder sy vlerk geneem het terwyl hy besig was om aan die BBC-program, The Choir, te werk. Navorsing het getoon dat koorsang help om stres te verminder en eensaamheid, angs en depressie te bekamp.
Malone se doel was om die vroue en meisies van soldate te help om hulle gevoelens weer te gee deur middel van musiek. Dit wat begin het as ’n stokperdjie, het aansienlik gegroei oor die afgelope dekade – daar is nou meer as 2 300 vroue met weermagverbintenisse in 75 kore regoor Brittanje en oorsee.
Met Kristin Scott Thomas en Sharon Horgan in die hoofrolle, plaas Military Wives klem op hoe diegene wat agterbly wanneer die manne oorlog toe gaan in ’n roetine verval, terwyl hulle wag vir hulle geliefdes om terug te keer en hoop om nooit ’n slegte tyding te kry nie.
Kate (Scott Thomas) is netjies en georganiseerd, terwyl Lisa (Horgan) meer gemaklik en onkonvensioneel is. Saam vorm hulle ’n onverwagse vennootskap wat lei tot die eerste koor vir soldate se vroue. Hierdie koor help nie net dié vroue deur van die moeilikste oomblikke in hulle lewens nie, maar word ook mediasensasie wat die weg baan vir soortgelyke pogings regoor die wêreld.
“Dit was baie opwindend om lewe te gee aan ’n kontemporêre militêre basis deur hierdie verhaal van gewone vroue in ongelooflik moeilike omstandighede, wat die genesende krag van saamsing gebruik om mekaar te bemoedig,” sê Cattaneo.
“Kate en Lisa se verhouding is die emosionele ruggraat van die prent en dit was ’n plesier om saam met hulle te werk. Hulle is albei talentvolle akteurs en net so gemaklik in snaakse as ernstige rolle. Alhoewel hulle hemelsbreed van mekaar verskil – wat voorkoms, agtergrond en energie aanbetref – vul hulle mekaar tog ook perfek aan.”
Greg Wise, Jason Flemyng, Emma Lowndes, Gaby French, Lara Rossi, Amy James-Kelly en India Ria Amarteifio is ook in die fliek te sien.
“Ek hoop dat fliekgangers saam met die karakters in Military Wives sal lag en huil, dat hulle geïnspireerd sal voel deur hierdie vroue se dapperheid en dat hulle die ou musiektreffers sal geniet,” sê Cattaneo.
Military Wives is ’n inspirerende goedvoel rolprent oor vriendskap, liefde en ondersteuning binne ’n gemeenskap. Die fliek word plaaslik versprei deur Filmfinity (Edms) Bpk. en sal vanaf 20 Maart 2020 in bioskope te sien wees.
← EK’S OPPAD – Lizanne Barnard span kragte saam met Frank Opperman
EK SPEEL ONS LIEDJIE – Mariska se nuutste danstreffer →
Bottomless Coffee Band – Bodemlose talent en hart
November 26, 2019 January 14, 2020 Plectrum
June 28, 2019 August 5, 2019 Plectrum 0
Die Melktert Kommissie is terug na 10-jaar.
May 24, 2019 August 5, 2019 Plectrum 0